Lav et referat af nedenstående tekst:

Tekst:
Tre ud af fire plejeboliger mangler lovpligtige sprinkleranlæg, og generelt er der ikke styr på brandsikkerheden. Det erkender Kommunernes Landsforening (KL) det problematiske i, og nu skal der rettes op. - Vi skal sikre os, at der ikke er nogen steder, hvor der er ældre, der er utrygge, og hvor der kan opstå situationer som dem, vi har set tidligere, siger formand for Miljø og Forsyningsudvalget, Jacob Bjerregaard (S) og fortsætter: - Jeg kan sagtens forstå, at folk er bekymrede, og det er derfor, vi tager den her sag meget alvorligt. Vi har heldigvis en meget skrap lovgivning på området. Den 3. august sidste år døde tre ældre kvinder, da der udbrød brand på plejecenteret Farsøhthus i Allingåbro på Djursland. En rapport om sikkerheden på plejecenteret viste dengang, at brandsikkerheden på stedet ikke levede op til kravene. Og nu viser en ny rapport fra Transport-, Bygnings- og Boligministeriet så også, at "stort set alle" kommuner, der har besvaret undersøgelsen, ikke lever op til kravene for brandsikkerhed. - Vi har fået svar fra lidt over halvdelen af kommunerne, og det tyder på, at det står virkelig alvorligt til med brandsikkerheden ude i kommunerne. De har simpelthen ikke styr på det, siger transport-, bygge- og boligminister Ole Birk Olesen (LA). - Vi har måtte sende et brev til stort set alle kommuner om, at de har ulovlige forhold hos sig, og at de venligst bedes redegøre for, hvornår de har tænkt sig at gøre noget ved det, fortsætter ministeren. KL erkender, at det ikke er godt nok, og Jacob Bjerregaard håber nu på, at der bliver taget politisk ejerskab. - Vi har et kollektivt ansvar, og derfor er det afgørende, at vi siger i vores byråd og sammen med vores beredskaber, at det her er højeste prioritet, lyder det fra ham. Landsforeningen sender derfor også en skrivelse ud til alle landets kommuner med en opfordring til at få bragt orden i sikkerhedsforholdene. En af de mest gennemgående fejl hos plejehjemmene er de manglende sprinkleranlæg, og det ryster ministeren. Kun 17 har dispensation - Jeg er ekstremt overrasket. Jeg forventer af kommunerne, at de for det første kender reglerne på området, det er jo dem, der er bygningsmyndighed. For det andet at de har en vilje til at overholde reglerne, især når det gælder noget så vigtigt som brandsikkerhed, siger Ole Birk Olesen. De foreløbige tal fra undersøgelsen viser, at tre ud af fire af de 164 bygninger, der er omfattet af krav om sprinkleranlæg, ikke har det. Kun i 17 af tilfældene er der givet dispensation.

Referat:
Kommunernes Landsforening appellerer til politisk ejerskab, så der kommer styr på brandsikkerheden rundt om på plejehjemmene.